Príloha č. 2
Štúdia sociálno-ekonomických dopadov rizikového kapitálu v krajinách Západnej Európy
Od roku 1995 zaznamenala Európa dramatický nárast investícii rizikového kapitálu v štádiách seed, start up alebo expansion (v našom texte budeme používať slovenský preklad začínajúce podniky, resp. existujúce podniky). Nielenže vzrástol celkový objem zainvestovaných prostriedkov v týchto spoločnostiach z 2,6 mld. € p. a. v roku 1995 na 12,2 mld. € v roku 2001, ale vzrástol aj celkový podiel venture kapitálových investícií na súkromných investíciách zo 47,2 % na 50%. 
V roku 2001 uskutočnila Nottinghamská univerzita, pod záštitou EVCA a v spolupráci s CMBOR (Centrom pre výskum managment buy-out v Nottinghame) štúdiu, v ktorej najvýznamnejším zistením bolo:
-	takmer 95% spoločností, ktoré sa zúčastnili na výskume odpovedali, že bez venture kapitálových investícií, by nemohli existovať, alebo by sa vyvíjali pomalšie
-	najmenej 60% spoločností by dnes neexistovalo bez príspevku rizikového kapitálu
-	v priemere 46 nových pracovných miest bolo vytvorených každou spoločnosťou v dôsledku venture kapitálových investícií

1. Poinvestičné výsledky
Z odpovedí jednotlivých spoločností vyplýva, že investície rizikového kapitálu sú rozhodujúce pre existenciu firmy, zdravé a úspešné podnikanie v počiatočnom, ale i rozvojovom období.
-	celkovo 94,5% spoločností odpovedalo, že venture kapitál zohral podstatnú úlohu v ich vytvorení, prežití a raste
-	zo spoločností, ktoré už čerpali investície na expanziu až 90% tvrdí, že bez venture kapitálu by vôbec neexistovali, alebo by sa rozvíjali pomalšie
-	72% spoločností, ktoré obdržali venture kapitálové investície v štádiu seed, start up, by vôbec nevzniklo 

2. Zamestnanosť
Vytvorenie a rast týchto mladých spoločností mal významný dopad aj na tvorbu nových pracovných príležitostí.
-	cca 90% spoločností potvrdilo vzrast celkového počtu zamestnancov v dôsledku investícií rizikovým kapitálom
-	v priemere bolo vytvorených 46 nových pracovných príležitostí na každú spoločnosť. To reprezentuje vysoký percentuálny nárast jednak pre začínajúce spoločnosti (2/3 z nich malo menej ako 6 zamestnancov pred investíciou) ako aj pre rozvíjajúce sa spoločnosti (70% z nich malo menej ako 50 zamestnancov v čase zavádzania investície)

3. Stratégie rastu
Jednotlivé spoločnosti použili rizikový kapitál na zavedenie rôznych rastových stratégií. Výskum ukazuje, že zvýšenie výdavkov na výskum a vývoj, marketing a tréning mal za následok významné zlepšenie tržieb a ziskovosti.

4. Porovnanie s konkurenciou
Viac ako polovica respondentov považuje svoje výsledky v poinvestičnom období za významne lepšie ako tie, ktoré dosiahla konkurencia. Takmer 80% spoločností predpokladá, že rast ich EBIT bol buď rovnaký alebo väčší ako u ich konkurencie

5. Použitie investícií
Spoločnosti, ktoré sa zúčastnili na prieskume použili rizikový kapitál na financovanie dlhodobých rozvojových programov, ktoré prinášajú väčšiu pridanú hodnotu ako napríklad výskum a vývoj, marketing, tréning zamestnancov. Tieto podniky zaznamenali značné zvýšenie výdavkov v spomínaných oblastiach.
-	začínajúce podniky označili výskum a vývoj za oblasť s najväčším nárastom výdavkov (štvornásobný nárast pre polovicu spoločností)
-	existujúce spoločnosti označili za najväčší nárast výdavky na marketing, kde výdavky vzrástli trojnásobne v 50% podnikov)

Všetky spoločnosti investovali veľa prostriedkov do tréningu zamestnancov. Polovica začínajúcich spoločností zvýšila výdavky v tejto oblasti viac ako štvornásobne, zatiaľ čo polovica existujúcich spoločností viac ako zdvojnásobila výdavky v tejto oblasti.

6. Aktívna účasť manažmentu rizikových fondov
Mnohé spoločnosti vyzdvihli pri spolupráci s fondami rizikového kapitálu tú skutočnosť, že zaangažovanosť rizikových manažérov nie je len v oblasti finančnej spoluúčasti, ale často aj v rôznych nefinančných oblastiach.
-	zistilo sa, že začínajúce firmy si cenia manažérov rizikového kapitálu najmä pre ich strategické rady
-	existujúce spoločnosti považujú účasť manažmentu rizikového kapitálu ako dôležitý príspevok na zvýšenie kredibility pre ostatných partnerov

7. Charakteristika spoločností, do ktorých sa investovalo
7.1. Veľkosť podnikov
V čase keď došlo k realizácii rizikových investícií väčšina spoločnosti mala menej ako 50 zamestnancov.
-	2/3 začínajúcich spoločností malo menej ako 6 zamestnacov
-	70% spoločností vo fáze rastu malo menej ako 50 zamestnancov

7.2. Sektorové členenie
Hoci rizikový kapitál investuje do všetkých sektorov je zrejmé, že väčšina investícií smeruje do high - tech sektoru, pretože tam sa očakávajú najväčšie výnosy.

7.3. Základné charakteristiky podnikov
Príjemcovia rizikového kapitálu sú typicky malé spoločnosti s menej ako 50 zamestnancami.
-	Zo všetkých príjemcov investícií sa počet zamestnancov pohyboval v rozsahu 0 – 800, pričom hodnota mediánu bola 6
-	Zo začínajúcich spoločností 2/3 malo menej ako 6 zamestnancov
-	70% existujúcich spoločností malo menej ako 50 zamestnancov
Hoci spoločnosti rizikového kapitálu investujú do všetkých sektorov ekonomiky, takmer 2/3 spoločností v seed a start up štádiu sú aktívne v high tech odvetviach.
-	74% podnikov v počiatočnom štádiu svojho fungovania boli z high-tech sektorov napr.: internetovské technológie, telekomunikácie, PC – hardware, software, IT služby, polovodiče, elektronika, biotechnológie, zdravotnícke technológie a farmaceutický priemysel
-	62% existujúcich spoločností, ktoré obdržali investície na svoj rozvoj pochádzali z high tech sektora, pričom pôsobili v dvoch hlavných oblastiach a to: 
- počítače a s tým spojené odvetvia 
		- komunikácie
Rizikový kapitál poskytol stredne až dlhodobú podporu príjmateľom investícií.
-	cca 90% respondentov uviedlo, že plánované trvanie investície bolo medzi 2 – 7 rokmi (86% z expandujúcich firiem, 91% zo začínajúcich firiem)
-	približne 70% označilo plánované trvanie medzi 2 – 5 rokmi
-	menej ako 7% uviedlo, že nebola plánovaná žiadna časová škála exitu

Štúdia potvrdila, že podniky financované rizikovým kapitálom pokladajú zdravý cash flow, vývoj nových produktov, akceptáciu trhom a kvalitne vyškolených zamestnancov ako najdôležitejšie faktory vytvárania hodnôt.
Respondenti dostali otázku, aby zvážili ako plánovali zvýšiť hodnotu svojich firiem po zohľadnení rôznych faktorov a určením ich dôležitosti od 1 (veľmi malá dôležitosť) do 5        ( veľmi veľká dôležitosť faktora)
Obe skupiny, jednak začínajúce podniky, tak aj existujúce identifikovali za najdôležitejšie nasledovné 4 faktory:
-	zabezpečiť zdravý cash flow (likviditu), (skóre3,96 – 4,05)
-	vývoj nových produktov(skóre 3,75 – 3,78)
-	získať akceptáciu trhu (skóre 3,65 – 3,78)
-	zamestnať vysoko vyškolený personál (skóre 3,5 – 3,76)
Vysokú prioritu obidvoch skupín získali aj vytváranie identity značky, optimalizácia kapitálových výdavkov a kontrola nákladov. Ďalšie tri stratégie, ktoré vedú k zvýšeniu hodnoty firmy, však boli u oboch skupín rôzne.
Zatiaľ čo rozšírenie škály výrobkov  a zlepšenie podnikovej výkonnosti a efektivity boli vysoko hodnotené u existujúcich firiem, začínajúce podniky hodnotili vyššie zameranie sa na rozvoj podnikového modelu a zlepšenie kvality výrobkov.

Spoločnosti, ktoré sa zúčastnili prieskumu, použili rizikový kapitál, aby dosiahli podstatné zvýšenie svojich rozpočtov na výskum a vývoj, marketing a tréning.
-	vo všetkých spoločnostiach bola prvotná investícia rizikového kapitálu spojená s nárastom výdavkov na výskum a vývoj. Polovica zo začínajúcich spoločností znásobila svoje úsilie v tejto oblasti viac ako 4 krát (medián vzrástol o 370% - tento veľký nárast je však spôsobený najmä tým, že podniky nachádzajúce sa v prvotnom štádiu začínajú z veľmi nízkych čísel, ktoré potom slúžia ako báza k porovnávaniu), zatiaľ čo existujúce spoločnosti takmer zdvojnásobili investície v tejto oblasti (medián vzrástol o 95%).
-	medián marketingových výdavkov u začínajúcich spoločností sa viac ako strojnásobil po vstupe investorov. Pri existujúcich spoločnostiach medián vzrástol takmer o takú istú sumu.
-	hodnota mediánu pre výdavky na tréning zamestnancov sa u začínajúcich firiem zvýšil 4 násobne a 2 násobne vzrástol u existujúcich spoločností.

Väčšina rizikových investorov si osvojuje stratégiu aktívnej účasti na riadení firiem
-	viac ako 90% spoločností označilo, že má kontakt so svojimi rizikovými investormi na týždennej alebo mesačnej báze.

Podnikatelia hodnotia pozitívne strategický prístup investorov v nefinančnej oblasti rovnako ako vo finančnej.
Je zrejmé, že investori sa zameriavajú na monitoring finančných výsledkov a poskytujú finančné poradenstvo. Avšak ich vstup často prekračuje len túto oblasť.
Prieskum sa zameral na dve otázky pri vzťahu investor a podnik.
Prvá otázka požadovala od podnikov, aby identifikovali úroveň vstupov investorov do rôznych aktivít podniku. Na každú aktivitu sa požadovalo percentuálne odhadnúť angažovanosť rizikových investorov v rozsahu od 0% do 100%
Názory začínajúcich a existujúcich spoločností boli veľmi podobné. Vo väčšine podnikov zaangažovanosť rizikových investorov pokrývala aj široký rozsah v nefinančnej oblasti. To zahŕňa monitoring prevádzkových výsledkov, formulovanie stratégií, platforma pre výmenu názorov. 
Druhá otázka, ktorá smerovala na podniky, požadovala aby ocenili najväčší prínos rizikových investorov (okrem finančného prínosu) pre firmu.
- pre začínajúce spoločnosti to boli – strategické rady, príležitosť zapojenie sa do medzinárodných sietí a podpora
- pre exitujúce spoločnosti to boli - poskytnutie vyššej kredibility, podpora, strategické a finančné poradenstvo

7.4. Poinvestičné výsledky
Poinvestičné obdobie je charakterizované vysokým percentuálnym nárastom tržieb.
-	ročný nárast tržieb u začínajúcich spoločností je v roku nasledujúcom po zainvestovaní obrovský – cca 200%. Priemerný ročný nárast je 120%.
-	rast u existujúcich spoločností je nižší avšak rovnako významný. Priemerný rast počas prvých štyroch rokov dosahuje 33%

Zatiaľ čo rizikoví investori môžu očakávať, že existujúce firmy po zainvestovaní budú generovať zisk, je zrejmé, že začínajúce podniky budú schopné generovať zisk až v dlhšom časovom horizonte. 
-	pre začínajúce podniky je EBIT spočiatku vysoko negatívny, pretože podnik generuje viac nákladov ako výnosov v súvislosti so začatím činnosti. Tri roky po zainvestovaní má väčšina spoločnosti stále negatívnu hodnotu ukazovateľa - EBIT.
-	výsledky existujúcich spoločností sú celkom odlišné, pričom EBIT rastie z úrovne 1,2% v prvom roku po zainvestovaní až na 4,4% po troch rokoch.

Väčšina respondentov vykázala zlepšenie konkurenčnej pozície jednak v podiele na trhu ako aj v zisku.
Zmeny v tržbách a zisku sú, pochopiteľne, spôsobené všeobecnými podmienkami na trhu, ale aj individuálnymi výsledkami podnikov. Aby sme pochopili, či rizikový kapitál reálne zlepšil situáciu v podnikoch, potrebujeme analyzovať ich finančné výsledky vo vzťahu ku konkurencii.
-	takmer 90% respondentov si myslí, že ich rast tržieb po zainvestovaní rizikovým kapitálom bol buď taký istý alebo väčší ako u ich konkurentov. 57% respondentov  tvrdí, že ich tržby sú väčšie ako u ich konkurencie.
-	viac ako tri štvrtiny (77%) si myslí, že po zainvestovaní bol ukazovateľ EBIT rovnaký, alebo väčší ako rast zisku u konkurencie.

Podniky s účasťou rizikového kapitálu zvyšujú svoje tržby aj presadzovaním sa na zahraničných trhoch
Spoločnosti vo všetkých štádiách životného cyklu firmy vykazujú nárast exportnej činnosti po vstupe rizikového kapitálu.
-	počet začínajúcich podnikov, ktoré exportovali vzrástol z 37,2% na takmer 59,7% 
-	začínajúcim spoločnostiam tiež vzrástol podiel exportu zo 17,8% v prvom roku na 30,6% v poslednom roku
-	počet existujúcich spoločností, ktoré exportovali vzrástol z 55% v prvom roku na 72% v poslednom roku
-	podiel exportu u existujúcich spoločností vzrástol z 26,4% na 36,4%
Tabuľka č.1 
Porovnanie exportu pred a po investícii rizikového kapitálu (% z tržieb) pre začínajúce podniky
Export	Prvý rok investície	Posledný rok	
V rámci EÚ	12,6%	20,0%	
Mimo EÚ	  4,6%	10,6%	
Tabuľka č.2 
Porovnanie exportu pred a po investícii rizikového kapitálu (% z tržieb) pre existujúce spoločnosti
Export	Prvý rok investície	Posledný rok	
V rámci EÚ	19,3%	23,4%	
Mimo EÚ	  7,1%	13,0%	
Investície rizikového kapitálu umožnili podnikom vytvoriť v priemere 46 nových pracovných príležitostí.
-	takmer 90% respondentov deklarovalo rast celkového počtu zamestnancov(92% začínajúcich a 84% existujúcich).
-	celkovo bolo vytvorených 16 143 nových pracovných miest v 351 spoločnostiach, ktoré sa zúčastnili na prieskume (11 633 v začínajúcich spoločnostiach a 4 510 v existujúcich).
-	priemer 46 nových pracovných príležitostí na jednu spoločnosť je významné číslo, keď si uvedomíme, že pred investíciou dve tretiny začínajúcich spoločností malo menej ako 6 zamestnancov.

Zamestnanci na všetkých úrovniach dosiahli vyššiu úroveň príjmov po investícii rizikového kapitálu, mnohé spoločnosti využívali aj iné motivačné nástroje ako napríklad opcie alebo odmeny zaviazané na dosiahnutý výsledok
-	z celkovej skúmanej skupiny skoro polovica (49%) potvrdila nárast príjmov pre top manažment
-	pre stredný manažment rástli platy v 54% prípadov a pre ostatných zamestnancoch v 50%
-	najvyšší nárast príjmov bol dosiahnutý v už existujúcich spoločnostiach, kde rast platov všetkých zamestnaneckých skupín potvrdilo 52% až 63% podnikov
Iné formy odmeňovania ako napríklad zamestnanecké akcie, alebo variabilné zložky odmeňovania vo vzťahu k hospodárskym výsledkom sa stávajú viac a viac populárnymi, nielen pre manažment, ale aj pre ostatné skupiny zamestnancov.
-	počet zamestnancov, ktorí sa podieľali na opčných schémach vzrástol z 38% v roku investovania na 53% v poslednom roku.
-	vo všetkých skúmaných spoločnostiach vzrástol počet zamestnancov, ktorí mali variabilnú zložku mzdy zaviazanú na hospodárskom výsledku z 28 % v roku investovania na 36% v poslednom roku
Mnohé spoločnosti používajú opčné plány pri nábore nových pracovníkov.
-	opčné práva na akcie podniku boli použité na získanie nových manažérov v 65% prípadov

Respondenti vnímajú účasť rizikového kapitálu ako rozhodujúci príspevok pre úspech a možnosť existencie podniku 
Veľká väčšina respondentov uviedla, že zamestnanosť (74%), výskum a vývoj (69%) a investície (72%) boli vyššie, ako by boli bývali v prípade, že rizikový kapitál nevstúpi do spoločnosti. 

Takmer ¾ začínajúcich podnikov by bez účasti rizikového kapitálu neexistovali
-	celkovo 95% spoločnosti potvrdilo, že bez účasti rizikového kapitálu, by nemohli existovať, alebo by sa rozvíjali pomalšie (90% existujúcich a a 97%začínajúcich spoločností
-	väčšina (takmer 60% respondentov) odpovedala, že bez účasti rizikového kapitálu by ich spoločnosť nemohla existovať (72% začínajúcich zo začínajúcich spoločností a 25% z existujúcich spoločností)
8. Charakteristika európskeho trhu v oblasti rizikového kapitálu
Odvetvie rizikového kapitálu zaznamenalo v Európe v priebehu posledných 10 rokov signifikantný rast. V rokoch 1992 až 1996 bola ročne na rizikové investície vyčleňovaná čiastka 4,2 – 7,9 mld. EUR, po roku 1997 sa rast fondov na investovanie urýchlil a kulminoval v roku 2000, kedy novozískané  fondy dosiahli čiastku 48,0 mld. EUR. V rokoch 2001 a 2002 dochádza k poklesu objemu novozískaných prostriedkov pre rizikové investície na 40,0 resp. 27,5 mld. EUR, čo však bolo pravdepodobne spôsobené tým, že v predchádzajúcich rokoch sa nepodarilo investovať celý objem prostriedkov, ktorý mali fondoví manažéri k dispozícií.
Rast objemu fondov vyčlenených a určených na rizikové investovanie a objem skutočne realizovaných investícií v Európe prebieha nasledovne:
Trh venture kapitálových investícií v Európe v roku 2002 bol charakterizovaný tým, že:
•	sa uskutočnilo 10 229 nových venture kapitálových investícií, čo je asi 400 investícií týždenne,
•	tri štvrtiny investícií smerovali do spoločností, ktoré majú menej ako 100 zamestnancov
•	približne 61 % investícií má charakter manažérskych odkupov („buy-out“),
•	približne 12 % investícií smerovalo do začínajúcich podnikov („seed a start-up“),
•	okolo 120 000 spoločností je v celkovom európskom venture kapitálovom portfóliu, čo predstavuje hodnotu počiatočných nákladov na investície vo výške 167,5 mld. EUR,
•	za 18 ročné obdobie končiace rokom 2002 boli zriadené venture kapitálové fondy v kumulatívnej výške okolo 219,8 mld. EUR,
•	15 % prostriedkov investovaných v Európe bolo získaných mimo Európy,
•	spoločnosti s venture kapitálom predstavujú jednu tretinu všetkých nových spoločností kótovaných na európskych kapitálových trhoch,
•	v Európe je okolo 3 000 skúsených venture kapitálových spoločností a 15 000 venture kapitálových špecialistov,
•	činnosť venture kapitálových spoločností upravuje a podporuje 23 národných asociácií a Európska asociácia rizikového kapitálu (EVCA).
Na základe prieskumov Európskej Asociácie venture kapitálových spoločností sú za posledné roky v krajinách EÚ dosahované nasledovné priemerné výnosy (IRR): 
Štádium investovania	1 rok	3roky	5 rokov	10 rokov	
early stage	-30,7 %	0,3 %	1,2 %	5,8 %	
development	-27,2 %	2,0 %	7,9 %	12,6 %	
balanced	-27,3 %	6,0 %	15,5 %	17,3 %	
buyouts	-1,6 %	5,2 %	13,4 %	14,8 %	
generalist	-15,1 %	4,2 %	8,1 %	16,5 %	
Celé odvetvie	-8,2 %	4,1 %	10,9 %	14,5 %